“தமிழ்நாடு முழுவதும் சட்டவிரோதமாக டிஜிட்டல் பேனர்கள் வைக்கப்படுவது போக்குவரத்துக்கும், பொதுமக்களுக்கும் இடையூறாக இருக்கிறது; அவற்றை முற்றிலுமாகத் தடுக்க வேண்டும்'' என்று சென்னையைச் சேர்ந்த சமூக ஆர்வலர் டிராஃபிக் ராமசாமி பல வருடங்களாகச் சட்டப் போராட்டம் நடத்தி வருகிறார். இதுதொடர்பாக சென்னை உயர் நீதிமன்றத்தில் டிராஃபிக் ராமசாமி உள்பட பலரும் வழக்குகள் தொடர்ந்தனர். இந்த வழக்கை விசாரித்த சென்னை உயர் நீதிமன்றம், ''சட்டவிரோத விளம்பரப் பலகைகள் மற்றும் டிஜிட்டல் பேனர்கள் உள்ளிட்டவற்றை அகற்றும்படி, கடந்த 2011-ம் ஆண்டு உத்தரவிட்டது. இதை சென்னை மாநகராட்சி அமல்படுத்தவில்லை. எனவே, சென்னை மாநகராட்சி கமிஷனர், மாநகர போலீஸ் கமிஷனர் உள்ளிட்ட அதிகாரிகள் மீது நீதிமன்ற அவமதிப்பு வழக்கைத் தாக்கல் செய்தார் டிராஃபிக் ராமசாமி. இந்த வழக்கை விசாரித்த உயர் நீதிமன்றம், 'டிஜிட்டல் (மின்னணு பேனர்) பேனர், விளம்பர பலகைகள் மற்றும் பேனர்களை அகற்றுவதற்குத் தேவையான நடவடிக்கைகளை மேற்கொள்ள ஓய்வுபெற்ற உயர் நீதிமன்ற நீதிபதி ராஜேஸ்வரன் தலைமையில் ஒரு கமிட்டியை அமைத்து உத்தரவிட்டது.